पाएं अपने शहर की ताज़ा ख़बरें और फ्री ई-पेपरडाउनलोड करें
बढ़ते कोरोना संक्रमण से लगी पाबंदियों से लोगों का काम-धंधा बंद पड़ा है। ऐसे में दक्षिण गुजरात वीज कंपनी लिमिटेड (डीजीवीसीएल) ने बिजली के बिल को लेकर सख्ती कर दी है। कंपनी बिल नहीं भरने वालों को नोटिस भेज रही है। लोगों के कनेक्शन भी काटने शुरू कर दिए हैं। दूसरी तरह कई लोगों का कहना है कि कोरोना की वजह से नौकरी चली गई है तो कई ने कहा कि व्यापार-धंधा बंद हो गया है।
घर चलाना भी मुश्किल हो रहा है, इसलिए बिल नहीं भर पाए। डीजीवीसीएल ऐसे लोगों की लिस्ट बना रही है जिन्होंने पिछले 2 महीने से बिजली का बिल नहीं भरा है। अब तक 3 हजार लोगों के कनेक्शन काट दिए गए हैं। इनमें से अधिकतर पांडेसरा, सचिन, उधना और भेस्तान में कनेक्शन काटे गए हैं। डीजीवीसीएल का कहना है कि जब बिल का भुगतान कर देंगे तो कनेक्शन दोबारा जोड़ दिया जाएगा।
सरकार ने अभी तक बिजली बिल में कोई राहत नहीं दी है
डीजीवीसीएल के इंजीनयर बवासिया भाई ने कहा कि बिजली के बिल पर अभी तक सरकार ने कोई राहत नहीं दी है। नियम के अनुसार जिन लोगों ने बिल नहीं जमा किए हैं उन्हें नोटिस दिया जाता है। लंबे समय तक बिल नहीं दिया तो कनेक्शन काट दिया जाता है।
केस-1: तीन महीने से बेरोजगार, इसलिए नहीं दे पाए बिल
सुखसागर नगर के रहने वाले युवराज पाटिल ने कहा कि कोरोना के कारण तीन महीने से उनकी नौकरी चली गई है। काफी समय से वह बेरोजगार हैं। दूसरी नौकरी की तलाश कर रहे हैं, लेकिन अभी तक नहीं मिली है। आर्थिक तंगी से घर चलाना भी मुश्किल हो रहा है। ऐसे में बिजली के बिल का भुगतान नहीं कर पाए। बिजली कंपनी कनेक्शन काट दिया।
केस-2: कारखाना बंद है, बिल नहीं दे पाए तो कनेक्शन काटा
उधना के उद्योग नगर के रमेश भाई ने बताया कि उनका धागा बनाने का छोटा कारखाना है, लेकिन कोरोना की वजह से बंद करना पड़ा है। काफी समय से कारोबार भी ठीक से नहीं चल रहा था। इस वजह से बिजली के बिल का भुगतान नहीं कर पाए। उनका कनेक्शन काट दिया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn